Panayiotou-verhoor byna op ŉ eindeChristopher Panayiotou in die hof (19 April 2017) Foto: Raahil-Sain / ANA Die verhoor teen die moordbeskuldigde Christopher Panayiotou sal binnekort tot ŉ einde kom. Panayiotou word saam met Sinethemba Nenembe en Zolani Sibeko aangekla dat hulle saamgesweer het om Jayde Panayiotou op 21 April 2015 te ontvoer, beroof en te vermoor. Die uitgerekte moordverhoor het meer as ŉ jaar gelede begin. Dinsdag het die verdediging sy laaste getuie, adv. Indra Goberdan, adjunkdirekteur van openbare vervolging in Port Elizabeth, ingeroep. Goberdan het aan die hof gesê ŉ artikel 252A-magtiging vir die geheime polisieoperasie is nie nodig nie. Die polisieoperasie waarna verwys word, is ŉ geheime video-opname van ŉ gesprek tussen Panayiotou en die selferkende middelman, Luthando Siyoni, wat enkele dae ná Jayde se moord op video vasgelê is. In die video praat Panayiotou blykbaar met Siyoni oor Jayde se moord en plaas hy homself oënskynlik onder verdenking wat die moord betref. Die sakeman sê in die video hy raak bekommerd omdat die polisie elke beweging van hom dophou. Hy sê ook vir Siyoni om sy SIM-kaart en selfoon te vernietig en gee hom opdrag om hom nie te bel nie omdat die polisie sy oproepe dophou. Goberdan het gesê sy het nie magtiging vir die operasie gegee nie, omdat dit nie binne haar mandaat val nie. Sy het gesê die enigste persoon wat magtigings vir polisieoperasies gee, is adv. Malherbe Marais, die direkteur van openbare vervolging. Sy het getuig sy het ŉ oproep van Marais ontvang wat navraag gedoen het of sy magtiging vir die operasie gegee het. Na aanleiding van daardie oproep het Goberdan haar kollega in Grahamstad, adv. Selwyn Gounden, gebel om die toelaatbaarheid van die video as bewys in die hof te bepaal. Sy het gesê die gesprek het eers plaasgevind nadat die operasie reeds uitgevoer en Panayiotou reeds as beskuldigde in die hof verskyn het. Christopher Panayiotou praat met sy ma, Fanoula, in die hooggeregshof in Port Elizabeth (28 September 2017) Foto: Raahil Sain/ANA Adv. Marius Stander, die staatsaanklaer, het tydens Goberdan se kruisondervraging aangevoer Marais het spesifieke riglyne aan Gounden gegee oor hoe die operasie uitgevoer moet word. Volgens die staat is daardie riglyne gevolglik aan die polisie oorgedra. Goberdan beweer egter sy het eers die operasie met Gounden en Marais bespreek nadat dit reeds plaasgevind het. Stander het gesê Marais sal ontken dat die gesprek eers ná die operasie plaasgevind het. “Dit het plaasgevind,” het Goberdan gesê. Peter Daubermann vir Nenembe en Sibeko het aangedui hy het geen verdere getuies nie en sy saak gesluit. Stander het daarna ŉ aansoek ingedien om die staat se saak te heropen om die getuienis van Gounden en Goberdan te weerlê. Die staat was van voorneme om Marais en adv. Zelda Swanepoel as getuies in te roep. Regter Dayalin Chetty het egter die aansoek geweier. Die saak is tot volgende Donderdag uitgestel. Lees alle vorige berigte oor Christopher Panayiotou op Maroela Media.